text: ২, ৩ ও ৪ জুলাই ব্যাংকের কিছু শাখা খোলা - ফোকাস টাইম ২৪, Focus Time 24 ফোকাস টাইম ২৪, Focus Time 24
  পবিত্র ঈদুল ফিতরকে সামনে রেখে ব্যবসায়ীদের নগদ অর্থ লেনদেন, সুষ্ঠু ব্যবসায়িক কার্যক্রম ও বিভিন্ন প্রতিষ্ঠানের কর্মচারীদের বেতন ছাড়করণের সুবিধার্থে তফসিলিভুক্ত ব্যাংকগুলো কিছু শাখা ২, ৩ ও ৪ জুলাই খোলা রাখার নির্দেশনা দিয়েছে বাংলাদেশ ব্যাংক।
  ফেডারেশন অব বাংলাদেশ চেম্বার্স অব কমার্স অ্যান্ড ইন্ডাস্ট্রির (এফবিসিসিআই) আবেদনের পরিপ্রেক্ষিতে মঙ্গলবার এই সিদ্ধান্ত দেয় বাংলাদেশ ব্যাংক।
  এর আগে শুধু ২ ও ৩ তারিখ ব্যাংকের কিছু শাখা খোলা রাখার কথা বলা হলেও এখন আরো একদিন বেশি খোলা রাখার কথা বলা হয়েছে। কিছু ব্যাংক শাখা নিজ বিবেচনায় খোলা রাখার ক্ষেত্রে পোশাকশিল্প এবং শপিংমল এলাকা-সংশ্লিষ্ট ব্যাংক শাখাগুলোকে প্রাধান্য দিতে বলা হয়েছে। তবে কোন কোন শাখা খোলা রাখার প্রয়োজন হবে তা ব্যাংকসমূহ স্বীয় বিবেচনায় নির্ধারণ করবে বলে জানিয়েছে বাংলাদেশ ব্যাংক।
  গত রবিবার বাংলাদেশ ব্যাংক ৪ জুলাই সরকারি ছুটি ঘোষণা করে। ফলে ঈদের ছুটি ও সাপ্তাহিক ছুটির মোট নয়দিনের ছুটি পায় তফসিলীভুক্ত ব্যাংকের কর্মকর্তা-কর্মচারীরা।